জয় টিভি (ভূগোলবিদ)

জয় টিভি এফআরএসই এফআরএসজিএস (১৯২৪ — ১৯৯৫) ছিলেন বিংশ শতাব্দীর একজন আইরিশ প্রাকৃতিক ভূগোলবিদ এবং গ্লাসগো বিশ্ববিদ্যালয়ের অধ্যাপক। তিনি একজন জীবভূগোল বিশেষজ্ঞ এবং জীবভূগোলকে ভূগোলের স্বতন্ত্র শাখা হিসাবে সুপ্রতিষ্ঠিত করার কাজে অন্যতম কৃতিত্বের দাবিদার। তিনি ৪০ টিরও বেশি গবেষণাপত্র, বই এবং প্রতিবেদন প্রকাশ করেছিলেন। প্রায়শই তাকে সরকারি বিভিন্ন সংস্থা এবং অন্যান্য প্রতিষ্ঠানে পরামর্শক হিসেবে ডাকা হতো। তিনি ভূগোলে স্নাতকদের প্রয়োজনীয় দক্ষতা বৃদ্ধির জন্য ফিল্ড স্টাডিজের গুরুত্বের দৃঢ় সমর্থক ছিলেন। একজন শিক্ষক হিসাবে তার দক্ষতা তার গবেষণার মতোই তাৎপর্যপূর্ণ ছিল। তার অনুরক্ত বিরাট সংখ্যক শ্রোতাদের কাছে তিনি ছিলেন উৎসাহ-উদ্যম এবং কৌতুহলের বিষয়। ভূগোল শিখন এবং শিখানোর প্রতি তার অবদানের প্রতি সম্মানার্থে আরএসজিএস একটি বার্ষিক পদক প্রদানের প্রচলন করেছে। 
জয় টিভি ১৯২৪ সালের ২৪ আগস্ট আয়ারল্যান্ডের কার্লোতে জন্মগ্রহণ করেছিলেন।
তিনি ১৯৪২ সালে ইউনিভার্সিটি কলেজ ডাবলিনে পড়াশোনা শুরু করেছিলেন। সেখানে তিনি প্রথম বিষয় হিসেবে ভূগোল এবং দ্বিতীয় বিষয় হিসেবে উদ্ভিদবিজ্ঞান এবং ভূতত্ত্ব অধ্যয়ন করেছিলেন। তিনি ১৯৪৪ সালে অত্যন্ত প্রতিযোগিতামূলক পরীক্ষায় স্নাতক হিসাবে সর্বাধিক স্কোর অর্জন করেছিলেন, যা তাকে স্কলার হিসাবে মর্যাদা এনে দিয়েছিল। তিনি ১৯৪৬ সালে প্রথম শ্রেণীর সম্মানসহ স্নাতক ডিগ্রি অর্জন করেন এবং লিডস বিশ্ববিদ্যালয়ে কিছুকাল শিক্ষকতার পরে এডিনবরা বিশ্ববিদ্যালয়ে একটি পদ গ্রহণ করেন; সেখান থেকেই তিনি ডক্টরেট শেষ করেছিলেন। তার পিএইচডি সন্দর্ভের শিরোনাম ছিল, "দক্ষিণ স্কটল্যান্ডের নির্বাচিত অঞ্চলগুলোর পাহাড়ি চারণভূমিতে উদ্ভিদের উপর শারীরিক কারণগুলির প্রভাব সম্পর্কে একটি গবেষণা"। ১৯৫৬ সালে তিনি গ্লাসগো বিশ্ববিদ্যালয়ে চলে যান এবং সেখানে তার কর্মজীবনের বাকি পুরোটা সময় কাটিয়েছিলেন এবং ১৯৮৯ সালে গ্লাসগো থেকে অবসর গ্রহণ করেছিলেন। এছাড়াও তিনি ১৯৭৬ সালে গ্লাসগো বিশ্ববিদ্যালয়ের অধ্যাপক পদে ভূষিত হওয়া দ্বিতীয় মহিলা এবং ভূগোল ও টপোগ্রাফিক বিজ্ঞান বিভাগের প্রধান ছিলেন।
১৯৮৪ সালে তিনি এডিনবরা রয়েল সমিতির ফেলো নির্বাচিত হন। তার প্রস্তাবকদের মধ্যে ছিলেন জন লেনিহান, উইলিয়াম হুইগাম ফ্লেচার, ডোনাল্ড মিচি, এস. জি. চেকল্যাণ্ড, লর্ড ক্যামেরন এবং রেফোর্ড ওয়াটসন । তিনি জীববিজ্ঞান ইনস্টিটিউটেরও (এফআইবি) ফেলো নির্বাচিত হয়েছিলেন।
১৯৮৪ সালে অবসর গ্রহণের পরে তিনি রয়েল স্কটিশ ভৌগোলিক সমিতির (আরএসজিএস) ফেলো নির্বাচিত হয়েছিলেন। 
তিনি স্কটিশ ফিল্ড স্টাডিজ অ্যাসোসিয়েশনে সক্রিয়ভাবে জড়িত ছিলেন, ১০ বছর সভাপতি হিসাবেও দায়িত্ব পালন করেছিলেন। পাশাপাশি এক দশক ধরে "স্কটিশ ভৌগোলিক ম্যাগাজিনের" সম্পাদক হিসাবে কাজ করেছিলেন। 
তিনি ১৯৯৫ সালের ১০ জুলাই মৃত্যুবরণ করেন।
রয়েল স্কটিশ ভৌগোলিক সমিতি তার সম্মানার্থে জয় টিভি শিক্ষা পদক চালু করেছে, যা "ভূগোল শিক্ষায় অসামান্য অবদানের স্বীকৃতিস্বরূপ" প্রতিবছর বিভিন্নজনকে প্রদান করা হয়। 
নিম্নে তার কয়েকটি প্রসিদ্ধ বইয়ের নাম উল্লেখ করা হলো:
• "কৃষি বাস্তুবিদ্যা" (এগ্রিকালচারাল ইকোলজি); জয় টিভি, ১৯৯০; প্রকাশক: লঙম্যান সায়েন্টিফিক অ্যান্ড টেকনিক্যাল
• "জীবভূগোল: বাস্তুসংস্থানে উদ্ভিদ সংক্রান্ত একটি গবেষণা" (বায়োজিওগ্রাফি: এ স্টাডি অব প্ল্যান্টস ইন দ্য ইকোস্ফিয়ার); জয় টিভি, ১৯৯৩; প্রকাশক: রাউটলেজ
• "বাস্তুতন্ত্রের উপর মানুষের প্রভাব (ভূগোলের ধারণাগত কাঠামো)"; জয় টিভি এবং জি. ও'হেয়ার; ১৯৮২; প্রকাশক: অলিভার এবং বয়েড
• "স্কটল্যান্ডের জৈব সম্পদ"; জয় টিভি, ১৯৭৩; এডিনবরা: অলিভার এবং বয়েড।
• "গ্লাসগো অঞ্চল: একটি সাধারণ সমীক্ষা"; রোনাল্ড মিলার এবং জয় টিভি, ১৯৫৮; এডিনবরা: টি. অ্যান্ড এ. কনস্টেবল।
তার ৩৩ টি গবেষণাপত্র বিজ্ঞান বিষয়ক সাইট "আইএসআই ওয়েবে" তালিকাভুক্ত রয়েছে।